14. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 112261/4898 της 28 Ιουν./11 Ιουλ. 1958 Περί χρονικών ορίων χρήσεως οργανοφωσφορικών εστέρων εις την καταπολέμησιν εχθρών της ελαίας. Έχοντες υπ’ όψιν: 1)Τας περί ελέγχου κυκλοφορίας γεωργικών φαρμάκων διατάξεις του Νόμ. 2147 / 52 και δη το άρθρ. 32, 2)την υπ’ αριθ. 124625 / 6250/9.8.57 απόφασιν ημών, δημοσιευθείσαν εις το υπ’ αριθ. 222/9.8.57 Φ.Ε.Κ., 3)την υπ’ αριθ. 53/1. 5.58 γνωμοδότησιν της Επιτροπής Ελέγχου Γεωργικών Φαρμάκων του Νόμ. 2147/52, αποφασίζομεν: 1.Επιτρέπομεν μέχρι 30ής Αυγούστου την χρήσιν οιουδήποτε οργανοφωσφορικού εστέρος δια την καταπολέμησιν εχθρών της ελαίας. Κατ’ εξαίρεσιν επιτρέπεται η χρήσις και πέραν της χρονολογίας ταύτης εις τους ελαιώνας ένθα διεξάγονται προγραμματισμένα πειράματα καταπολεμήσεως εχθρών της ελαίας. 2.Οι υπό την εμπορικήν ονομασίαν ROGOR και DIPTEREX οργανοφωσφορικοί εστέρες δύνανται να χρησιμοποιώνται δια την καταπολέμησιν των εχθρών της ελαίας πέραν της 30ής Αυγούστου και μέχρι περιόδου 20 ημερών προ της συλλογής του ελαιοκάρπου. 3.Η διάθεσις προς τον σκοπόν τούτον των οργανοφωσφορικών εστέρων θα ενεργήται συμφώνως τη υπ’ αριθ. 124625/6250/9.8.57 αποφάσεως ημών. 4.Οι παραβάται της παρούσης διώκονται κατά τας ποινικάς διατάξεις των άρθρ. 35 και επομένου του Νόμ. 2147/52. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 